Гаашия сүрөсү
88-сүрө

Гаашия сүрөсү (1) Ороп алуучу 
 Меккеде түшүрүлгөн.  26 аяттан турат
 Кыргызча котормо мааниси
 Мээримдүү, Ырайымдуу Алланын аты менен! 
 1. (О, Мухаммад!) сага Ороп алуучунун кабары келдиби? (2)
 2. Ал Күндө (каапыр) жүздөр коркууда(н кубарып, жер карайт.)
 3. (Тозоктогу кишендерден) чарчаган, кыйналган абалда…
 4. кызыган отко кирет!
 5. (Аларга) кайнаган булактан суу ичирилет!
 6. Алар үчүн (тозокто) тикенден башка тамак жок! (3) зарийь бул тикен 
 7. (Ал) семиртпейт жана тойдурбайт!
 8. Ал күндө (ыймандуу) жүздөр шат - куунак!
 9. (Бул дүйнөдөгү адал, сооп) иш - аракеттерине ыраазы!
 10. Жогорку Бейиште!
 11. Анда маанисиз сөздөрдү укпайт.
 12. Анда агып турган булактар,
 13. Бийик сөрүлөр,
 14. (Ичишке даярдап) коюлган чөйчөктөр,
 15. Сап-сап тизилген жаздыктар
 16. Жана төшөлгөн килемдер бар!
 17. Алар (Каапырлар) карашпайбы, төөнүн кандай жаратылганына ?!
 18. Асмандын кандай көтөрүп коюлганына..,
 19. Тоолордун кандай сайып коюлганына.., (4)
 20.Жана жердин кандай жайып коюлганына? (5)
 21. (О, Мухаммад) эскерткин! Анткени, сен эскертүүчүсүң! (6)
 22. Сен аларга үстөмдүк кылуучу эмессиң!
 23. Бирок, ким жүз бурса жана каапыр болсо,
 24. Аны Аллах чоң азапка салат!
 25. Алар (өлгөндөн соң) Бизге кайтышат
 26. Кийин алар менен өзүбүз эсептешип алабыз!